Radošā konkursa bērniem un jauniešiem “Mana Latvija garšo tā!” nolikums

1. Konkursa rīkotājs -  Latgales plānošanas reģions, Interreg Centralās Baltijas jūras reģiona Programmas 2021–2027 projekta “SchoolFood WasteSolutions” (Nr. CB0600301) un remigrācijas programmas “Diasporas likuma normu īstenošanai (Atbalsta pasākums remigrācijas veicināšanai “Reģionālās remigrācijas koordinators”)” ietvaros. 

2. Konkursa mērķis 
Veicināt bērnu un jauniešu piederības sajūtu Latvijai, interesi par Latvijas kulinārajām tradīcijām, ģimenes receptēm un vietējiem produktiem, aicinot kopā ar vecākiem, vecvecākiem vai citiem ģimenes locekļiem un draugiem radīt savu Latvijas svētku recepti un dalīties tās stāstā.
Konkurss rosina ģimenes Latvijā un latviešu diasporā visā pasaulē kopīgi atklāt, kā garšo viņu Latvija, kādi ēdieni tiek celti svētku galdā un kuras ģimenes tradīcijas virtuvē ir vērts saglabāt un nodot nākamajām paaudzēm kā kulināro mantojumu.
Vienlaikus konkursa mērķis ir attīstīt bērnu un jauniešu radošumu un praktiskās ēdiena gatavošanas prasmes, veicināt izpratni par sabalansētu uzturu, vietējo un sezonālo produktu izmantošanu, pārdomātu porciju plānošanu un pārtikas atkritumu samazināšanu.
Apvienojot remigrācijas veicināšanas iniciatīvas un projekta “SchoolFood WasteSolutions” (Nr. CB0600301) mērķus, konkurss stiprina saikni starp Latvijā un ārvalstīs dzīvojošajām ģimenēm, rosinot kopīgu ēdiena gatavošanu kā īpašu veidu, kā svinēt Latvijas valsts svētkus, kopt un nodot nākamajām paaudzēm ģimenes tradīcijas, vienlaikus veicinot atbildīgu attieksmi pret vietējo pārtiku un tās ilgtspējīgu izmantošanu.

3. Konkursa uzdevumi
3.1. Aicināt bērnus un jauniešus kopā ar ģimeni vai draugiem izvēlēties un pagatavot Latvijas valsts svētkiem piemērotu ēdienu, izmantojot ģimenes recepti vai radoši veidojot tās jaunu versiju.
3.2. Veicināt zināšanas par vietējiem un sezonāliem produktiem, ēdienu uzturvērtību, sabalansētu maltīti un Latvijas kulinārajām tradīcijām.
3.3. Stiprināt saikni starp Latgales, remigrējušo un diasporas ģimeņu bērniem un jauniešiem, daloties ar ēdienu receptēm un stāstiem par Latvijas svētku svinēšanu.
3.4. Rosināt sadarbību un jēgpilnu kopā būšanu, iesaistot ēdiena gatavošanā ģimenes locekļus, draugus vai izglītības iestādes kolektīvu.
3.5. Veidot atbildīgus pārtikas lietošanas paradumus: plānot porcijas, izmantot produktus pilnvērtīgi, droši uzglabāt pārpalikumus un izvairīties no pārtikas izšķērdēšanas.

4. Konkursa tēma:
4.1. Konkursa tēma aicina bērnus un jauniešus kopā ar ģimeni vai draugiem atklāt savu Latvijas garšu, radot vai izvēloties īpašu Latvijas valsts svētku recepti, kas atspoguļo ģimenes tradīcijas, atmiņas, piederību Latvijai un kopā būšanas prieku.
4.2. Pagatavot ēdienu, kas saistās ar Latviju vai Latvijas valsts svētku svinēšanu, un parādīt tā tapšanu fotogrāfijā vai īsā video (līdz 3 minūtēm). Darbam pievienot ēdiena nosaukumu, recepti (sastāvdaļas un pagatavošanas gaitu) un īsu stāstu par ēdiena saikni ar ģimeni, draugiem vai Latviju. Konkursa tēmu dalībnieki var atklāt zīmējumā, ilustrētā receptē vai īsfilmā, parādot izvēlēto ēdienu, tā pagatavošanas ideju un personīgo stāstu par Latvijas garšu.
4.3. Konkursa darbā dalībnieki var atspoguļot:
· Ģimenes īpašo recepti - tradicionālu vai paaudžu paaudzēs mantotu ēdienu, kas saistās ar Latviju un svētku svinēšanu.
· Pašu radītu Latvijas svētku ēdienu - oriģinālu recepti vai jaunu, radošu interpretāciju par Latvijai raksturīgām garšām un produktiem.
· Kopīgas gatavošanas piedzīvojumu - ēdiena tapšanu kopā ar vecākiem, vecvecākiem, citiem ģimenes locekļiem vai draugiem.
· Gudru un atbildīgu gatavošanu - vietējo un sezonālo produktu izvēli, sabalansētu sastāvdaļu izmantošanu, pārdomātu porciju plānošanu un pārtikas atkritumu samazināšanu.
4.5. Konkursa darbiem nav obligāti jāatspoguļo tradicionālie latviešu ēdieni. Dalībnieki aicināti brīvi un radoši interpretēt Latvijas svētku galda tradīcijas, atklājot savas ģimenes īpašo Latvijas garšu neatkarīgi no tā, kurā pasaules valstī viņi dzīvo.
5. Konkursa mērķauditorija
Konkurss ir paredzēts bērniem un jauniešiem vecumā līdz 18 gadiem (ieskaitot). Konkursa mērķauditorija – Latgales reģiona bērni un jaunieši, remigrantu un repatriantu bērni un jaunieši, potenciālo remigrantu bērni un jaunieši, kas dzīvo ārpus Latvijas, diasporas locekļu bērni un jaunieši.

6. Konkursu darbu izstrādes nosacījumi un iesniegšanas kārtība
6.1. Konkursu iesūtītajiem darbiem jābūt labā kvalitātē:
6.1.1. video līdz 3 minūtēm, MP4 vai AVI formāts, HD kvalitāte (1280 × 720px un augstāk);
6.1.2. fotogrāfija JPG formātā;
6.1.3. ilustrācija vai zīmējums skenētā veidā JPG formātā;
6.1.4. iesūtot darbu, jāiekļauj šāda informācija:
· autora vārds, uzvārds,
· vecums, 
· vecāka vai likumiskā pārstāvja vārds, uzvārds, kontakttālrunis un e-pasta adrese,
· valsts, kurā pašreiz dzīvo.
6.1.5. ja iesūtamais konkursa darbs pārsniedz pieļauto apjomu un nevar tikt nosūtīts ar e-pasta starpniecību, jāizmanto sekojoši augšupielādes veidi: failiem.lv vai google.com disks, atsūtot lejuplādes saiti vai kopīgojot šo failu; 
6.2. Konkursa darbs var tikt izstrādāts: individuāli, iesaistot ģimenes locekļus vai izglītības iestādē. Ja darbā tiek attēlotas citas personas, tad dalībnieks nodrošina, lai tās būtu piekritušas darba izmantošanai šajā konkursa nolikumā noteiktajā veidā;
6.3. Iesniegtajam darbam jāatbilst konkursu mērķiem un tēmai, nepārkāpjot ētikas normas un drošības pamatprasības;
6.4. Darbi ar norādi “Radošam konkursam” jāiesūta uz e-pastu: anna.stalidzane@lpr.gov.lv (darbi netiek dalīti vecuma grupās).
6.5. Konkursā nevar piedalīties Konkursu organizētāja darbinieki, viņu ģimenes locekļi.

7. Konkursu norise un uzvarētāja noteikšana
7.1. Konkurss notiek no 2026. gada 2.novembra, darbi jāiesūta līdz 2026. gada 12.novembrim (e-pasta nosūtīšanas datums); 
7.2. Visi iesūtītie darbi tiks izvietoti sociālā tīkla Facebook lapā “Es atgriežos Latgalē” līdz 2026.gada 13.novembrim norādot autora vārdu, vecumu, valsti, un tiks nodoti publiskai balsošanai (uzvarētājs tiks noteikts pēc lielākā “patīk” skaita zem konkursu dalībnieka iesūtītā radošā darba un vērtēšanas komisijas lēmuma).

8. Darbu vērtēšana 
8.1. Līdz 2026. gada 22.novembrim (ieskaitot) notiek publiskā balsošana sociālā tīkla Facebook lapā “Es atgriežos Latgalē”;
8.2. Vērtēšanas komisija uzvarētāju noteiks ņemot vērā skatītāju “patīk” skaitu Facebook lapā “Es atgriežos Latgalē” (zem konkursu dalībnieka iesūtītā radošā darba, iepriekš nesaskaņojot ar autoru un neizmaksājot autoratlīdzību).
8.3. Vērtēšanas komisija patur tiesības nepublicēt iesūtīto darbu, ja tas neatbilst konkursa tematikai un/vai ir iesūtīts neatbilstošā kvalitātē.
8.4. Uzvarētāju apbalvošana:
Uzvarētāji tiks apbalvoti ar balvām gan individuāli, gan grupās (piemēram, ja ir iesūtīts klases kopdarbs):
8.4.1.  Pirmās trīs vietas individuālajiem darbiem;
8.4.2. Pirmās trīs vietas kolektīvajiem / kopdarbiem (piemēram, klase, bērnudārza grupiņa). 
8.4.3. Viena nominācija “Žūrijas simpātija”.
8.5. Konkursa rezultāti tiks paziņoti līdz 2026.gada 24.novembrim Latgales plānošanas reģiona mājas lapā lpr.gov.lv un sociālā tīkla Facebook lapā “Es atgriežos Latgalē”.
8.6. Balvas konkursa uzvarētājam tiks nosūtītas sekojošā veidā - pa pastu, pakomātu, DPD pakalpojumu vai vienojoties ar uzvarētāju par citu piegādes veidu.

9. Kontaktpersona
Latgales plānošanas reģiona projektu asistente Anna Stalidzāne, e-pasts: anna.stalidzane@lpr.gov.lv, tālrunis: + 371 26740689.

10. Personas datu apstrāde
10.1. Personas datu apstrādes pārzinis ir Latgales plānošanas reģions, reģistrācijas Nr. 90002181025, juridiskā adrese Atbrīvošanas aleja 95, Rēzekne, LV- 4601, tālrunis +371654 28111, e-pasts: pasts@lpr.gov.lv.
10.2. Iesniedzot darbu konkursos, dalībnieka vecāki vai likumiskie pārstāvji apliecina, ka ir nodrošināts atbilstošs tiesiskais pamats par dalībnieku piedalīšanos konkursos.
10.3. Iesniedzot darbu, dalībnieka vecāki vai likumiskie pārstāvji piekrīt un ir informēti, ka, konkursu nolikumā noteikto mērķu sasniegšanai un konkursu publicitātes nodrošināšanai, visi iesniegtie darbi tiks izvietoti sociālā tīkla Facebook lapā “Es atgriežos Latgalē”, kā arī uzvarētāju darbi tiks publicēti Latgales plānošanas reģiona mājas lapā www.lpr.gov.lv norādot autora vārdu, vecumu un mītnes valsti. 
10.4. Konkursu dalībnieku personas dati (vārds, uzvārds, vecums, kontakttālrunis un e-pasta adrese) tiek ievākti un apstrādāti ar mērķi nodrošināt konkursu norisi atbilstoši konkursu nolikuma noteikumiem un lai sazinātos ar konkursu dalībniekiem konkursu ietvaros.
10.5. Iesniedzot darbu, dalībnieka vecāki vai likumiskie pārstāvji piekrīt un ir informēti, ka,  Latgales plānošanas reģions patur tiesības iesūtītos radošos darbus izmantot citās mārketinga aktivitātēs, piemēram, ievietot zīmējumu vai fotogrāfiju bukletos, vai iesūtīto video izmantot citu videomateriālu veidošanā. 
10.6. Gadījumā, ja konkursu dalībnieka vecāki vai likumiskie pārstāvji uzskata, ka ir noticis personas datu aizsardzības pārkāpums, konkursa dalībnieka vecāki vai likumiskie pārstāvji ir tiesīgi vērsties ar pretenziju Latgales plānošanas reģionā, rakstot uz e-pastu pasts@lpr.gov.lv vai datu aizsardzības speciālistam uz e-pastu: datuaizsardziba@lpr.gov.lv. Gadījumā, ja vienošanās nav panākta, dalībnieks ir tiesīgs iesniegt sūdzību Datu valsts inspekcijā.

